አንጋፋዋ ዲፕሎማት የጃፓን ውጭ ጉዳይ ሚኒስቴር ሽልማት ሊበረከትላቸው ነው
አንጋፋዋ ዲፕሎማት ቆንጂት ሥነ ጊዮርጊስ (አምባሳደር) የጃፓን ውጭ ጉዳይ ሚኒስቴር የ2020 ተሸላሚ እንደሚሆኑ፣ የጃፓን የውጭ ጉዳይ ሚኒስቴር አስታወቀ፡፡ሚኒስቴሩ በላከው መግለጫ ዘንድሮ 172 ግለሰቦችና 65 ቡድኖች የሚሸለሙ መሆናቸውን፣ ከእነዚህ 20 ግለሰቦችና 11 ቡድኖች በጃፓን፣ 152 ግለሰቦችና 54 ቡድኖች ደግሞ በውጭ የሚገኙ ናቸው ብሏል፡፡የጃፓን የውጭ ጉዳይ ሚኒስቴር ለተሸላሚዎቹ ሰርተፊኬትና የማስታወሻ ሽልማት የሚያበረክት ሲሆን፣ በየዓመቱ ይዘጋጅ የነበረው የሽልማት ሥነ ሥርዓት በኮሮና ወረርሽኝ ምክንያት እንደማያከናውን አስታውቋል፡፡የጃፓን መንግሥት በየዓመቱ ዓለም አቀፍ ዘርፍ ውጤታማ ተግባር ላከናወኑና በጃፓንና በሌሎች አገሮች መካከል መልካም ግንኙነት እንዲፈጠር ላደረጉ ግለሰቦችና ቡድኖች ይሸልማል፡፡ከእነዚህ ውስጥ ቆንጂት ሥነ ጊዮርጊስ (አምባሳደር) አንዷ ናቸው፡፡ እንደ መግለጫው ከሆነ ቆንጂት (አምባሳደር) ከተመረጡት አንዷ ሲሆኑ፣ በአፍሪካ ኅብረት የኢትዮጵያ ቋሚ መልዕክተኛ ባለሙሉ ሥልጣን አምባሳደር በነበሩበት ጊዜ የአምስተኛው የቶኪዮ ኢንተርናሽናል ኮንፍረንስ ኦን አፍሪካን ዴቨሎፕመንት እ.ኤ.አ. በ2013 ሲካሄድ ውጤታማ እንዲሆን ማድረጋቸው ይገኝበታል፡፡ አንጋፋዋ ዲፕሎማት በ1954 ዓ.ም. የውጭ ጉዳይ ሚኒስቴር ባልደረባ ከሆኑ ጊዜ ጀምሮ አገራቸውን ለ53 ዓመታት በዲፕሎማትነት አገልግለው፣ በከፍተኛ ክብር በጡረታ መሰናበታቸው ይታወሳል፡፡ በተባበሩት መንግሥታት ድርጅት፣ በአፍሪካ ኅብረትና በበርካታ አገሮች በአምባሳደርነት ሠርተዋል፡፡ የቀድሞውን የአፍሪካ አንድነት ድርጅት ወደ አፍሪካ ኅብረት በመለወጥ ሒደት ከፍተኛ አስተዋጽኦ ማድረጋቸው አይዘነጋም፡፡ 